C 327/20

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 327/06)

Šī publikācija dod tiesības trīs mēnešu laikā no šīs publikācijas dienas pret šo grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 51. pantam (1).

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Miele della Lunigiana”

ES Nr.: PDO-IT-0195-AM01 — 8.7.2021.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio Miele della Lunigiana DOP [“Miele della Lunigiana” ACVN aizsardzības biedrība], c/o Unione dei Comuni - Piazza delle Libertà, 17 - 54013 Fivizzano

E-pasts: mieledellalunigiandop@yahoo.it

Sertificēta e-pasta adrese: mieledellalunigiandop@arubapec.it

Minētā biedrība atbilst ministrijas 2013. gada 14. oktobra Dekrēta Nr. 12511 13. panta 1. punkta prasībām.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits: iepakojums, informācija par pārbaudes struktūru

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, ko nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, ko nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Grozījums attiecas uz produkta specifikācijas 2. punktu, publicētā kopsavilkuma 4.2. punktu un vienotā dokumenta 3.2. punktu. Konkrētāk, hidroksimetilfurfurola (HMF) saturs ir mainīts gan akāciju, gan kastaņu “Miele della Lunigiana”.

Pašreizējā redakcija ir šāda:

“Hidroksimetilfurfurola (HMF) saturs: nepārsniedz 10 mg/kg brīdī, kad produkts tiek iepildīts burkās.”

Jaunā redakcija ir šāda:

“Hidroksimetilfurfurola (HMF) saturs: nepārsniedz 10 mg/kg četru mēnešu laikā pēc medus iegūšanas.”

Kopš ACVN atzīšanas ir mainījusies biškopības uzņēmumu dinamika. Šie uzņēmumi agrāk veica ļoti ierobežota apmēra darbības, lai gūtu papildu ienākumus, taču patlaban liela šo uzņēmumu daļa pieder profesionāliem lauksaimniekiem, kuri produktus tirgo arī ar iepakotāju starpniecību, un tādējādi pagarinās produktu apstrādes laiks. Turklāt ir mainījušies arī izmantotie izplatīšanas kanāli un tirgus dinamika. Iepriekš produkti tika laisti tirdzniecībā un izpārdoti gada laikā, taču šobrīd, sadarbojoties ar lieliem mazumtirgotājiem, ir nepieciešams nodrošināt nepārtrauktas produkta piegādes ilgākā laika periodā, lai tas vienmēr būtu lielveikalu krājumos, tādējādi nezaudējot tirgus pozīciju, ko būtu grūti atgūt.

Produkta garāka iepakošanas laika dēļ pirms tā piedāvāšanas tirgū ir grūtāk nodrošināt hidroksimetilfurfurola (HMF) satura atbilstību specifikācijā noteiktajām robežvērtībām, jo šis rādītājs palielinās laika gaitā, kā arī medus karsēšanas rezultātā, kas reizēm ir nepieciešama, lai to varētu iepakot, ja medus ir sabiezējis.

Parametra pārbaudīšanas perioda mainīšana nenozīmē, ka netiek veikta produkta kvalitātes pārbaude, jo tiesību aktos noteiktā šā parametra vērtība ir 40 mg/kg, kas ir daudz augstāka par specifikācijā noteikto.

Specifikācijas grozījuma mērķis ir nodrošināt, ka HMF tiek mērīts četru mēnešu laikā pēc medus ieguves, kad tas ir nostādināts. Jebkurā gadījumā, kad produkts tiek piedāvāts tirgū, tiesību aktos noteiktie parametri ir ievēroti.

Ģeogrāfiskais apgabals

Šis grozījums attiecas uz publicētā kopsavilkuma 4.3. punktu, kas ir kļuvis par vienotā dokumenta 4. punktu.

Pašreizējā redakcija ir šāda:

“Akāciju un kastaņu “Miele della Lunigiana” ražošanas, pārstrādes, sagatavošanas un iepakošanas apgabals ir daļa no Toskānas reģiona Massa Carrara provinces, kas atbilst Lunigiana kalnu komūnas teritorijai aptuveni 97 000 ha platībā.”

Jaunā redakcija ir šāda:

“Akāciju un kastaņu “Miele della Lunigiana” ražošanas apgabals aptver šādas Massa Carrara provinces pašvaldības: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano un Casola in Lunigiana. Šis apgabals ir vienota sauszemes teritorija aptuveni 97 000 ha platībā, un tas atbilst Lunigiana kalnu kopienas teritorijai. ”

Ražošanas apgabals nav mainījies, taču pašvaldību saraksts ir iekļauts tikai produkta specifikācijā, nevis publicētajā kopsavilkuma lapā. Līdz ar to pašvaldību saraksts ir iekļauts vienotajā dokumentā.

Ražošanas metode

Grozījums attiecas uz produkta specifikācijas 5. punktu (5.3. punktu “Ekstrakcija un pārstrāde”) un publicētā kopsavilkuma 4.5. punktu. Ir pievienota mitruma samazināšanas fāze.

Pievienota šāda frāze:

“Mitruma samazināšanu var veikt, izmantojot telpas mitruma regulatorus, kas rada sausa gaisa plūsmu, vai medus mitruma samazināšanai piemērotas iekārtas, piemēram, diskveida mitruma regulatorus.”

Lai saglabātu medus īpašības un kvalitāti, ir būtiski pārbaudīt tā mitruma saturu. Pēdējos gados medū vairākkārt ir konstatēts pārmērīgi augsts mitrums, kas skaidrojams ar biežajiem nokrišņiem ziedēšanas periodā, kā rezultātā ir radusies nepieciešamība iekļaut mitruma samazināšanas fāzi, lai medus atbilstu stabilitātes parametriem. Labākie apstākļi kvalitatīva medus ievākšanai ir ziedēšanas sezonas ar pietiekamu, taču ne pārmērīgu gaisa mitrumu, savukārt, biežāki nokrišņi rada nelabvēlīgus apstākļus. Ieviešot mitruma samazināšanas fāzi, tieši šajās nelabvēlīgajās sezonās, kad medus kvalitāte ir zemāka, medus ievākšana netiktu apdraudēta. Ja medū ir pārmērīgi augsts mitrums un pēc tā piedāvāšanas tirgū temperatūra ir augsta, tas var veicināt osmofīlo raugu savairošanos, kas izraisa fermentāciju, kā rezultātā “Miele della Lunigiana” zaudē savas kvalitātes īpašības un izcilību.

Marķējums

Grozījums attiecas uz produkta specifikācijas 8. punktu, publicētā kopsavilkuma 4.8. punktu un vienotā dokumenta 3.6. punktu.

Pašreizējā redakcija ir šāda:

“(1) Akāciju vai kastaņu “Miele della Lunigiana”;

(2) ACVN — aizsargāts cilmes vietas nosaukums;

(3) ACVN logotips Regulas (EK) Nr. 1726/98 izpratnē: šis logotips ir norādāms uz iepakojumam piestiprināmās etiķetes vai zīmoga;

(4) Direktīvas 2000/13/EK 3. un 9. pantā minētajam minimālajam derīguma termiņam ir jābūt norādītam ar vārdiem “ieteicams līdz...beigām”, norādot attiecīgo mēnesi un gadu; datums nekādā gadījumā nedrīkst būt vēlāk kā pēc diviem gadiem no iepakošanas datuma.”

Jaunā redakcija ir šāda:

“(1) Akāciju vai kastaņu “Miele della Lunigiana”;

(2) akronīms “ACVN” vai tā izvērstā forma “Aizsargāts cilmes vietas nosaukums”;

(3) ES logotips: šis logotips ir norādāms uz iepakojumam piestiprināmās etiķetes vai zīmoga;

(4) tiesību aktos noteiktais minimālais derīguma termiņš, kas nekādā gadījumā nedrīkst būt vēlāk kā pēc diviem gadiem no iepakošanas datuma;

(5) cilmes vietas nosaukumam un ES logotipam ir jābūt norādītiem uz etiķetes vai iepakojuma ar skaidri salasāmiem, neizdzēšamiem burtiem krāsā, kas izteikti kontrastē ar etiķetes krāsu; citām norādēm ir jābūt mazākā burtizmērā nekā aizsargātajam cilmes vietas nosaukumam;”

Ar grozījumu tiek pieļauta akronīma “ACVN” izmantošana kā alternatīva pilnajam nosaukumam, tādējādi to būs iespējams pielāgot dažāda izmēra iepakojumam.

Turklāt ir svītrotas novecojušas atsauces uz tiesību aktiem un ir pievienotas atsauces uz spēkā esošajiem noteikumiem.

Ir ieviesta iespēja pielāgot uz iepakojuma izmantoto nosaukuma un logotipa grafisko prezentāciju.

Cits

Iepakojums

Grozījums attiecas uz produkta specifikācijas 5. panta 5.4. punktu, publicētā kopsavilkuma 4.5. punktu un [vienotā] dokumenta 3.5. punktu par iepakojuma veidiem. Papildus ir svītrotas novecojušas atsauces uz tiesību aktiem.

Pašreizējā redakcija ir šāda:

“Atļauts izmantot tikai stikla taru ar pagriežamu vāciņu, kuras tilpumi ir no 30 līdz 1 000 g.”

Jaunā redakcija ir šāda:

“Produkts ir iepakojams jebkādā iepakojumā, kura tilpums un materiāls ir piemērots pārtikai saskaņā ar spēkā esošajiem tiesību aktiem, vēlams tādā, kas ir izgatavots tikai no pārstrādājamiem vai kompostējamiem materiāliem. Vienīgi “Miele della Lunigiana” (ACVN), kas nav paredzēts galapatērētājiem, var tikt iepakots lielāka tilpuma iepakojumos, kas ir piemēroti izmantošanai pārtikā.”

Pašreizējā specifikācijā noteiktās iepakošanas metodes ir kļuvušas par būtisku ierobežojumu gan produkta tirdzniecībā, gan tā reklamēšanā. Iespēja produktu fasēt jebkāda veida iepakojumā ļaus vieglāk pielāgoties tirgus pieprasījumam.

Turklāt iespēja medu, kas nav paredzēts galapatērētājiem, iepakot liela tilpuma iepakojumos ļaus ar ACVN “Miele della Lunigiana” apzīmēto produktu izmantot kā izejvielu pārstrādātos produktos. Norādot, ka ir vēlams izmantot pilnīgi pārstrādājamus vai kompostējamus iepakojuma materiālus, operatori tiks vairāk mudināti izvēlēties šāda veida materiālus.

Pašreizējā redakcija ir šāda:

“b) garantēt produktu kontroli un izsekojamību, lai nodrošinātu pilnvarotās iestādes veikto obligāto pārbaužu efektivitāti visos ražošanas posmos atbilstoši šīs specifikācijas 7. pantā noteiktajam (Regulas (EEK) Nr. 2081/92 10. panta izpratnē).”

Jaunā redakcija ir šāda:

“b) garantēt produktu kontroli un izsekojamību, lai nodrošinātu pilnvarotās iestādes veikto obligāto pārbaužu efektivitāti visos ražošanas posmos atbilstoši spēkā esošajiem tiesību aktiem.”

Ir svītrota atsauce uz atcelto tiesību aktu.

Grozījums attiecas uz produkta specifikācijas 7. punktu.

Pašreizējā redakcija ir šāda:

“Saskaņā ar Regulas (EEK) Nr. 2081 (1992. gada 14. jūlijs) 10. pantu apstiprināta privāta organizācija pārbauda atbilstību šīs produkta specifikācijas noteikumiem.”

Jaunā redakcija ir šāda:

“Produkta atbilstību specifikācijai pārbauda pārbaudes struktūra saskaņā ar Regulu (EK) Nr. 1151/2012. Pārbaudes struktūra ir Bioagricert srl, Via dei Macabraccia n.8/3-4-5, Casalecchio di Reno (Boloņas province); tālrunis: 051 562158; sertificētā e-pasta adrese: bioagricert@pec.bioagricert.org; e-pasta adrese: info@bioagricert.org.”

Pants par pārbaudēm ir papildināts ar pārbaudes struktūras kontaktinformāciju un atjauninātām atsaucēm uz tiesību aktiem.

VIENOTAIS DOKUMENTS

“Miele della Lunigiana”

ES Nr.: PDO-IT-0195-AM01 — 8.7.2021.

ACVN (X) AĢIN ( )

1. Nosaukums vai nosaukumi [ACVN vai AĢIN]

“Miele della Lunigiana”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids [kā norādīts XI pielikumā]

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu, u. c.)

3.2. Apraksts par produktu, uz kuru attiecas 1. punktā minētais nosaukums

Aizsargāts cilmes vietas nosaukums “Miele della Lunigiana” ir rezervēts šādiem diviem medus veidiem: akāciju medus un kastaņu medus.

Akāciju medus “Miele della Lunigiana” tiek definēts kā medus, kas iegūts no Robinia pseudoacacia L. ziediem. Kastaņu “Miele della Lunigiana” tiek definēts kā medus, kas iegūts no Castanea sativa M. ziediem.

Produkta iezīmes

Akāciju medus “Miele della Lunigiana”

Organoleptiskās īpašības

Akāciju medum “Miele della Lunigiana” ir turpmāk minētās iezīmes.

— Tas ilgstoši saglabājas dzidrs un šķidrs. Tuvojoties tirdzniecības perioda beigām, var būt vērojama daļēja, taču ne pilnīga kristalizācija.

— Konsistence: nemainīgi viskozs atkarībā no ūdens satura.

— Krāsa: ļoti gaiša, diapazonā no teju bezkrāsainas līdz salmu dzeltenai.

— Smarža: viegla, īslaicīga, augļaina un salda, kas līdzinās attiecīgo ziedu aromātam.

— Garša: izteikti salda, viegli skābena, taču ne rūgta. Garša ir ļoti smalka, tai parasti piemīt vaniļas nots, garša ir īslaicīga un neatstāj pēcgaršu.

Ķīmiskās, fiziskās un mikroskopiskās iezīmes

Papildus spēkā esošajos tiesību aktos ietvertajām prasībām akāciju medum “Miele della Lunigiana” ir jāpiemīt arī turpmāk minētajām iezīmēm.

— Ūdens saturs: nepārsniedz 18 %.

— Hidroksimetilfurfurola (HMF) saturs: nepārsniedz 10 mg/kg četru mēnešu laikā pēc medus ekstrakcijas.

Melisopalinoloģiskās īpašības

Medus nogulsnēs kopumā ir zems ziedputekšņu saturs, nepārsniedzot 20 000 graudiņus akāciju ziedputekšņu uz 10 g medus.

Kastaņu medus “Miele della Lunigiana”

Organoleptiskās īpašības

Kastaņu medum “Miele della Lunigiana” ir turpmāk minētās iezīmes.

— Tas ilgstoši saglabājas šķidrs. Tuvojieties tirdzniecības termiņa beigām, iespējama daļēja un neregulāra kristalizācija.

— Krāsa: tumša dzintara, bieži vien ar sarkanīgu toni.

— Smarža: diezgan izteikta un kodīga.

— Garša: ilgstoša ar nelielu rūgtumu.

Ķīmiskās, fiziskās un mikroskopiskās iezīmes

Papildus spēkā esošajos tiesību aktos ietvertajām prasībām kastaņu medum “Miele della Lunigiana” ir jāpiemīt arī turpmāk minētajām iezīmēm.

— Ūdens saturs: nepārsniedz 18 %.

— Hidroksimetilfurfurola (HMF) saturs: nepārsniedz 10 mg/kg četru mēnešu laikā pēc medus ekstrakcijas.

Melisopalinoloģiskās īpašības

Medus nogulsnēs kopumā ir augsts ziedputekšņu saturs, pārsniedzot 100 000 graudiņus kastaņu ziedputekšņu uz 10 g medus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Mākslīgā barošana ir jāpārtrauc pirms rāmju ievietošanas, un tā jebkurā gadījumā drīkst sastāvēt tikai no cukura un ūdens.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem posmiem, proti, ražošanai, pārstrādei un sagatavošanai, jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkts ir iepakojams jebkādā iepakojumā, kura tilpums un materiāls ir piemērots pārtikai saskaņā ar spēkā esošajiem tiesību aktiem, vēlams tādos, kas ir izgatavoti tikai no pārstrādājamiem vai kompostējamiem materiāliem. Vienīgi “Miele della Lunigiana” (ACVN), kas nav paredzēts galapatērētājiem, var tikt iepakots lielāka tilpuma iepakojumos, kas ir piemēroti izmantošanai pārtikā. Produktu drīkst iepakot tikai noteiktajā ģeogrāfiskajā apgabalā. Iepakošana noteiktajā ģeogrāfiskajā apgabalā, kā arī pārējie ražošanas etapi ir tradicionāla prakse attiecīgajā apgabalā, un tās pamatojums ir šāds:

a) aizsargāt produkta kvalitāti, jo, iepakojot to noteiktajā apgabalā, tiek novērsts medus ķīmisko/fizisko un organoleptisko īpašību zuduma risks, ko varētu radīt nenovēršamas fizisko un vidisko apstākļu pārmaiņas un variācijas, transportējot produktu uz citu apgabalu;

b) garantēt produktu kontroli un izsekojamību, lai nodrošinātu pilnvarotās iestādes veikto obligāto pārbaužu efektivitāti visos ražošanas posmos atbilstoši spēkā esošajiem tiesību aktiem.

3.6. Ar reģistrēto nosaukumu apzīmētā produkta marķēšanas īpašie noteikumi

Informācija par iepakotā produkta apzīmējumiem un prezentāciju ir noteikta spēkā esošajos tiesību aktos. Papildus tiesību aktos noteiktajam norādāmajā informācijā ir jāiekļauj arī šādi elementi:

(1) akāciju vai kastaņu “Miele della Lunigiana”;

(2) akronīms “ACVN” vai tā izvērstā forma “Aizsargāts cilmes vietas nosaukums”;

(3) ES logotips: šis logotips ir norādāms uz iepakojumam piestiprināmās etiķetes vai zīmoga;

(4) minimālais derīguma termiņš, kas nekādā gadījumā nedrīkst būt vēlāk kā pēc diviem gadiem no iepakošanas datuma;

(5) cilmes vietas nosaukumam un logotipam ir jābūt norādītiem uz etiķetes vai iepakojuma ar skaidri salasāmiem, neizdzēšamiem burtiem krāsā, kas izteikti kontrastē ar etiķetes krāsu; citām norādēm ir jābūt mazākā burtizmērā nekā aizsargātajam cilmes vietas nosaukumam.

Uz etiķetes pēc izvēles var norādīt arī citu patērētājiem noderīgu informāciju un/vai uzturvērtības informāciju.

4. Ģeogrāfiskā apgabala īsa definīcija

Akāciju un kastaņu “Miele della Lunigiana” ražošanas apgabals aptver šādas Massa Carrara provinces pašvaldības: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano un Casola in Lunigiana.

Šis apgabals ir vienota sauszemes teritorija aptuveni 97 000 ha platībā, un tas atbilst Lunigiana kalnu kopienas teritorijai.

5. Saikne ar ģeogrāfisko apgabalu

Ražošanas apgabals pārsvarā ir kalnains. Ziemeļos un austrumos to no Po ielejas norobežo Toskānas-Emīlijas Apenīni, savukārt Apuānu Alpu kaļkakmens grēda dienvidos un Ligūrijas Apenīnu grēdas gals rietumos Lunigiana apgabalu norobežo no blakus esošajām ielejām.

Apgabala centrā ir plats, aluviāls kalnu baseins ar sazarotu upju sistēmu, kurā lielākā upe ir Magra, kurā ietek visi apgabala ūdensceļi.

Lunigiana apgabala tuvums jūrai un kalnu ainavas sarežģītība nosaka plašu mikroklimatisko faktoru kopumu; zemāk esošie apgabali ir pakļauti termālās inversijas ietekmei, kā rezultātā šeit naktīs bieži veidojas migla, kas nereti saglabājas līdz vēlam rītam, savukārt kalnos valda mērenāks klimats.

Lunigiana apgabala augsnes īpatnību un kalnainā rakstura dēļ apgabals nav intensīvi apgūts. Šā iemesla un rūpnieciskās attīstības trūkuma dēļ vide ar bagātīgiem mežiem ir saglabājusies neskarta. Lunigiana apgabalā patlaban ir aptuveni 65 000 ha mežu, kas ir 67 % no kopējās apgabala platības. Izplatītākās sugas ir akācijas (Robinia pseudoacacia) un kastaņas (Castanea sativa). Akācijas ir koku suga, kas ir tikusi izmantota nogāžu nostiprināšanai, un mūsdienās tā plaši un dabiski izplatās pamestās teritorijās. Īsajā, taču ļoti intensīvajā ziedēšanas periodā aprīlī un maijā bites no šo koku ziediem saražo lielu daudzumu nektāra.

Kastaņas ir audzētas kopš Romas impērijas laikiem, un tās ir bijušas nozīmīgs resurss lauksaimnieku ģimenēm Lunigiana apgabalā gan kā pārtikas avots, gan citiem pielietojumiem (ogles, koksne un tanīns), un ziedēšanas periodā jūnijā un jūlijā tās piesaista bites. Šo abu sugu plašā izplatība laika gaitā ir mudinājusi biškopjus pievērsties divu veidu medus ražošanai.

Biškopība ir tradicionāla un plaši izplatīta nodarbošanās šajā apvidū zemā iedzīvotāju blīvuma dēļ. Šo divu koku sugu — akāciju un kastaņu — plašās izplatības un labvēlīgās ziedēšanas periodu secības dēļ ir iespējams ražot īpaši tīru medu.

Lunigiana apgabalā iedzīvotāji izsenis ir nodarbojušies ar biškopību, un to, kā arī produkta plašo slavu apliecina arīdzan vairāki vēsturiski dokumenti. Napoleona laika dokumentā ir atrodamas ziņas par aktīvo stropu skaitu un medus ražošanu un pārdošanu dažādiem tirgotājiem. Šajā pašā dokumentā arī minēta sveču ražotne, kas apgādāja vietējo tirgu. Apgabalā ir senas medus ražošanas tradīcijas, un biškopības produktu ražošana ir datējama vairākus gadsimtus atpakaļ. Biškopju biedrības, kuras galvenais mērķis bija popularizēt pārdomātu biškopības praksi, nodibināšana 1873. gadā ir skaidrs apliecinājums šīs nodarbes dziļajām saknēm Lunigiana apgabalā.

Atsauce uz specifikācijas publikāciju

Produkta specifikācijas pilnais teksts ir pieejams šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

Tai var piekļūt arī šādi —

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.